Sanral-woordvoerder sê glo luisteraar “moet IK verhoog”Vusi Mona. Foto: africa.widmi.com Justice Project South Africa (JPSA) het Donderdag ŉ beroep gedoen op Vusi Mona, die woordvoerder van die Suid-Afrikaanse Nasionale Padagentskap (Sanral), om te bedank. “JPSA versoek Mona om die eerbare ding te doen en dadelik te bedank, aangesien hy nie respek het vir die publiek wat hy dien nie,” het Howard Dembovsky, JPSA se voorsitter, gesê. “As hy nie bedank nie, moet die minister van vervoer hom afdank.” Dembovsky beskuldig Mona dat hy Woensdagaand ŉ luisteraar van Radio 702 en Cape Talk geminag het. Die luister het ingebel en het Mona uitgevra oor Sanral se SMS-stelsel, wat vir motoriste aandui hoeveel geld hulle skuld. “Hoe weet ek, die padverbruiker, dat ek nie deur ŉ slenter gevang word nie, want daar is baie mense wat op die lawaaiwa sal spring en probeer om ŉ mens te kul? Hoe kan ŉ mens seker wees dat julle SMSe waar is en nie ŉ slenter is nie?” het die luisteraar gevra. Mona het glo daarop geantwoord: “Baie maklik. Verhoog jou IK ŉ bietjie.” “As staatsamptenaar en ŉ werker van ŉ staatsbeheerde onderneming, is dit mnr. Mona se plig om lede van die publiek te respekteer. Hy moes van beter weet as om ŉ lid van die publiek, wat slegs ŉ regmatige vraag gevra het, blatant te beledig,” het Dembovsky gesê. Mona voer egter aan Dembovsky is kwaad vir e-tol en Sanral. “Hy wil dit ŉ persoonlike kwessie maak,” het Mona gesê. “Hy wil die aandag van JPSA aflei wat die publiek mislei het deur hulle aan te moedig om nie vir e-tol te registreer nie, en nou sit motoriste met e-tolrekeninge wat drie keer meer is as wat hulle kon betaal.” Mona sê hy het vir luisteraars gesê om hul IK ŉ bietjie te verhoog en Sanral te bel as hulle vermoed daar is ŉ bedrogspul. Mona sê indien die luisteraar aanstoot geneem het, sal hy bereid wees om omverskoning te vra. – SAPA